4 Go rapelela ga rona senkgwe sa letsatsi le letsatsi go tshwanetse ga re gakolola le gore re tlhoka dijo tsa semoya letsatsi le letsatsi. Le mororo Jesu a ne a bolailwe ke tlala morago ga go fetsa lobaka lo loleele a itima dijo, o ne a gana go ineelela thaelo ya ga Satane ya gore a fetole maje senkgwe, ka go re: “Go kwadilwe ga twe, ‘Motho o tshwanetse go tshela, e seng ka senkgwe se le sosi, fa e se ka lefoko lengwe le lengwe le le tswang ka molomo wa ga Jehofa.’” (Mathaio 4:4) Jesu fano o ne a nopola mafoko a ga moporofeti Moshe, yo o neng a raya Baiseraele a re: “[Jehofa] o ne a go kokobetsa a ba a dira gore o tshwarwe ke tlala mme a go fepa ka mana, a o neng o sa a itse le fa e le borrago ba neng ba sa a itse; go dira gore o itse gore motho ga a tshele ka senkgwe se le sosi mme o tshela ka lefoko lengwe le lengwe la molomo wa ga Jehofa.” (Duteronome 8:3) Tsela e Jehofa a neng a tlamela Baiseraele ka mana ka yone e ne e sa ba fepe fela ka dijo tsa nama mme gape e ne e ba ruta dithuto tsa semoya. Nngwe ya dithuto tseo ke gore, mongwe le mongwe wa bone o ne a tshwanelwa ke go “itshelela selekanyo sa gagwe sa letsatsi leo.” Fa ba ne ba ka sela selekanyo se sentsi thata, dijo tse di setseng di ne di simolola go nkga le go nyeuma diboko. (Ekesodo 16:4, 20) Le fa go ntse jalo, go ne go sa nne jalo mo letsatsing la borataro le mo go lone ba neng ba tshwanelwa ke go itshelela selekanyo sa letsatsi se se gabedi se se neng se tla ba lekana go fitlha ka Sabata. (Ekesodo 16:5, 23, 24) Ka gone, mana a ne a gatelela mo mogopolong wa bone gore ba ne ba tshwanetse go nna kutlo le gore botshelo jwa bone bo ne bo sa ikaega fela ka senkgwe go na le moo bo ne bo ikaegile le ka go reetsa “lefoko lengwe le lengwe la molomo wa ga Jehofa.”